
PANEVĖŽIO MIESTO SAVIVALDYBĖS TARYBA

Panevėžys


Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Panevėžio miesto savivaldybės taryba  n u s p r e n d ž i a:
Pakeisti Mokinių priėmimo į Panevėžio miesto savivaldybės mokyklas, vykdančias neformaliojo vaikų švietimo programas, tvarkos aprašą, patvirtintą Panevėžio miesto savivaldybės tarybos 2009 m. gegužės 28 d. sprendimu Nr. 1-33-9, ir išdėstyti jį nauja redakcija (pridedama).



Savivaldybės meras	Rytis Mykolas Račkauskas


PATVIRTINTA
Panevėžio miesto savivaldybės tarybos
2009 m. gegužės 28 d. sprendimu Nr. 1-33-9
(Panevėžio miesto savivaldybės tarybos
2016 m. lapkričio 24 d. sprendimo Nr. 1-386
redakcija)

MOKINIŲ PRIĖMIMO Į PANEVĖŽIO MIESTO SAVIVALDYBĖS MOKYKLAS, VYKDANČIAS NEFORMALIOJO VAIKŲ ŠVIETIMO, FORMALŲJĮ ŠVIETIMĄ PAPILDANČIO UGDYMO, SUAUGUSIŲJŲ MENINIO UGDYMO PROGRAMAS IR NEFORMALIOJO VAIKŲ ŠVIETIMO PROGRAMAS PER MOKINIŲ ATOSTOGAS, TVARKOS APRAŠAS

I SKYRIUS
BENDROSIOS NUOSTATOS

1. Mokinių priėmimo į Panevėžio miesto savivaldybės mokyklas, vykdančias neformaliojo vaikų švietimo, formalųjį švietimą papildančio ugdymo, suaugusiųjų meninio ugdymo programas ir neformaliojo vaikų švietimo programas per mokinių atostogas, tvarkos apraše nustatomas asmenų priėmimas į neformaliojo vaikų švietimo programas vykdančias Muzikos mokyklą, Dailės mokyklą, Moksleivių namus, Gamtos mokyklą (toliau – mokyklos).
2. Už ugdymą mokyklose ir už kitas atlygintinai teikiamas paslaugas imamas Panevėžio miesto savivaldybės (toliau – Savivaldybė) tarybos nustatyto dydžio mokestis.
3. Atlyginimo už ugdymo paslaugas lengvatos taikomos Lietuvos Respublikos įstatymų ir Savivaldybės tarybos nustatyta tvarka.

II SKYRIUS
PROGRAMOS IR MOKYMOSI TRUKMĖ

4. Rengiant programas atsižvelgiama į miesto vaikų ir jaunuolių poreikius ir interesus, jų tėvų pageidavimus, pedagogų pasirengimą ir turimą materialinę bazę.
5. Neformalusis vaikų švietimas mokyklose organizuojamas pagal mokytojų parengtas neformaliojo vaikų švietimo ir formalųjį švietimą papildančio ugdymo programas, pagal ugdymo planus, suderintus su Savivaldybės administracijos Švietimo ir jaunimo reikalų skyriumi. Programas ir ugdymo planą įsakymu tvirtina mokyklos direktorius.
6. Neformaliojo vaikų švietimo programos rengiamos vadovaujantis Lietuvos Respublikos švietimo ir mokslo ministro patvirtintu Bendrųjų iš valstybės ir savivaldybių biudžetų finansuojamų neformaliojo švietimo programų kriterijų aprašu.
7. Formalųjį švietimą papildančio ugdymo programas mokyklos rengia vadovaudamosi Rekomendacijomis dėl meninio formalųjį švietimą papildančio ugdymo programų rengimo ir įgyvendinimo, patvirtintomis Lietuvos Respublikos švietimo ir mokslo ministro 2015 m. sausio    27 d. įsakymu Nr. V-48. Kitose mokyklose mokiniai priimami mokytis pagal trumpalaikes (trukmė – 1 metai) mokyklos siūlomas programas.

III SKYRIUS
PRIĖMIMAS

8. Į mokyklas priimami 4–19 metų vaikai ir jaunuoliai, atsižvelgiant į tėvų ir vaikų pageidavimus, vaiko gebėjimus, amžių ir interesus, mokyklų galimybes. Į suaugusiųjų programas priėmimas nustatomas kiekvienos mokyklos priėmimo tvarkose.
9. Pageidaujantys mokytis mokykloje turi pateikti:
9.1. prašymą;
9.2. mokinio gimimo liudijimo ar kito asmens tapatybę patvirtinančio dokumento kopiją;
9.3. vaiko sveikatos pažymėjimą (forma Nr. 027), išduotą ne anksčiau kaip prieš vienerius metus.
10. Prašymų priėmimo terminus nustato ir viešai skelbia mokyklos direktorius. Meninių ir kitų gebėjimų kriterijai, priimant mokinius į formalųjį švietimą papildančias ugdymo programas, nustatomi kiekvienos mokyklos priėmimo tvarkose.
11. Priimant mokinius į Gamtos mokyklą ir Moksleivių namus atranka nevykdoma.
12. Priėmimas mokytis pagal neformaliojo ugdymo programas vyksta ištisus metus. Į formalųjį švietimą papildančio ugdymo programas mokslo metų laikotarpiu gali būti priimama mokyklų nustatyta tvarka.
13. Prašymai dėl priėmimo į mokyklą registruojami prašymų registracijos žurnale.
14. Mokinių priėmimas į mokyklą įforminamas direktoriaus įsakymu ir sutartimi. Sutartį už vaiką iki 14 metų pasirašo vienas iš tėvų (globėjų). Vyresnis negu 14 metų vaikas ar jaunuolis sutartį gali pasirašyti tik turėdamas vieno iš tėvų (globėjų) raštišką sutikimą.

IV SKYRIUS
NEFORMALIOJO VAIKŲ ŠVIETIMO PROGRAMŲ VYKDYMAS PER MOKINIŲ ATOSTOGAS

15. Formalųjį švietimą papildančio ugdymo ir (ar) neformaliojo vaikų švietimo mokyklas lankantiems mokiniams skiriamos rudens, žiemos (Kalėdų), pavasario (Velykų), vasaros ir kitos atostogos, atsižvelgus į Bendruosius ugdymo planus. Formalųjį švietimą papildančio ugdymo ir (ar) neformaliojo vaikų švietimo mokyklų tarybos nustato mokiniams skiriamų atostogų laiką.
16. Mokinių, besimokančių pagal kitų teikėjų neformaliojo vaikų švietimo programas, kurios finansuojamos iš valstybės ir (ar) Savivaldybės biudžetų, atostogos derinamos pagal Bendrųjų ugdymo planų nuostatas.
17. Per mokinių atostogas vykdomos įvairios užimtumo programos, įgyvendinama pažintinė ir kultūrinė veikla neformaliojo švietimo teikėjo nustatyta tvarka.

V SKYRIUS
BAIGIAMOSIOS NUOSTATOS

18. Informacija apie priėmimo į mokyklas tvarką, priėmimo pradžią ir pabaigą, prašymų pateikimo laiką, asmens pateikiamus dokumentus skelbiama mokyklose, Savivaldybės interneto svetainėje, spaudoje.
19. Šio aprašo vykdymo priežiūrą atlieka Savivaldybės administracijos Švietimo ir jaunimo reikalų skyrius.

